Oikeusministeriö

PL 25

00023  VALTIONEUVOSTO

oikeusministerio@om.fi

Lausuntopyyntö OM 18/41/2006 (30.3.2007)

ARVIOMUISTIO YHDISTYSLAIN MUUTOSTARPEESTA

Oikeusministeriö on pyytänyt KHT-yhdistykseltä lausuntoa oikeusministeriön arviomuistiosta yhdistyslain muutostarpeesta. KHT-yhdistys - Föreningen CGR ry (jatkossa ”KHT-yhdistys”) esittää kunnioittavasti seuraavaa:

1 Yleistä	KHT-yhdistys pitää tarpeellisena ja kannattaa arviomuistioon sisältyvää ehdotusta käynnistää yhdistyslain (jatkossa ”YhdL”) uudistamiseen tähtäävä lainvalmistelu. Lainvalmistelu tulisi toteuttaa mahdollisimman pian ja siinä tulisi turvata sidosryhmien kuuleminen kaikissa eri vaiheissa. 

Seuraavassa esitetään ensin KHT-yhdistyksen kantoja arviomuistion sisältämiin ehdotuksiin laintarkistuksen kohdentamisesta. Lopuksi esitetään KHT-yhdistyksen näkemys YhdL:n uudistamisen tarpeellisesta laajuudesta. 

2 Arviomuistion ehdotukset laintarkistuksen kohdentamisesta

2.1 Yhdistyksen hallinto

KHT-yhdistys kannattaa ehdotusta parantaa yhdistysten mahdollisuuksia valita niille parhaiten soveltuva hallintomalli. Mahdollisuus yhdenmukaistaa sääntelyä osakeyhtiölain kanssa on myös kannatettava, kunhan yhteisömuotojen olennaiset erot otetaan huomioon, esimerkiksi yhtiöoikeudellinen ajatus hallituksella olevasta yleistoimivallasta ei soveltune yhdistyksiin kuin korkeintaan silloin, jos siitä nimenomaisesti otettaisiin sääntöihin määräys. Yhdistyksen hallituksen mahdollisuus käyttää enintään sen oman toimivallan puitteissa toimivaltaista toimitusjohtajaa olisi omiaan tehostamaan yhdistysten hallintoa.

2.2 Yhdistyksen päätöksentekoa koskevien säännösten modernisoiminen

YhdL:n päätöksentekoa koskevien säännösten kehittäminen voimassa olevien osakeyhtiölain ja osuuskuntalain mallin mukaisilla teknisillä ja myös rinnakkain käytettävillä menettelyillä on KHT-yhdistyksen mielestä perusteltua. Osakeyhtiölaki ja osuuskuntalaki mahdollistavat osakkeenomistajien/jäsenten päätöksenteon myös todellista kokoustilaisuutta järjestämättä (OYL 5:1.2 ja OKL 4:2 §:ien säännökset yksimielisestä päätöksestä). KHT-yhdistyksen mielestä tällaista vaihtoehtoa voitaisiin tarjota myös yhdistysten käyttöön.

Yhdistyksen hallituksen kokousmenettelystä olisi perusteltua ottaa vähintään vastaavantasoinen olettamasääntely kuin osakeyhtiölaissa, sillä yhdistyksen hallituksen jäseneltä ei liene perusteltua odottaa suurempaa kokemusta tai paneutumista tehtäväänsä kuin osakeyhtiönkään hallituksen jäseneltä.

2.3 Yhdistyksen tilintarkastus

KHT-yhdistys toteaa, että uuden tilintarkastuslain (13.4.2007/459) säätämisen jälkeen on perusteltua antaa säännökset, joiden mukaan tilintarkastuksen voivat yhdistyksissäkin toimittaa ainoastaan ammattitilintarkastajat. Toisaalta pienimmät yhdistykset voisivat päättää jättäytyä tilintarkastuksen ulkopuolelle.

Sen sijaan arviomuistioon sisältyvä ehdotus valmistella yksityiskohtaiset säännökset hallinnontarkastuksesta, joka ”lähtökohtaisesti vastaisi lakisääteiseen tilintarkastukseen sisältyvää hallinnontarkastusta ja nykyistä maallikkotilintarkastuskäytäntöä” ei vaikuta onnistuneelta. Tilintarkastuksen käsite on Suomen oikeusjärjestyksessä vakiintunut ja sen sisällöstä on tilintarkastuslaissa nimenomaisia säännöksiä. Kansainvälisten tilintarkastusstandardien mukaan, joita uuden tilintarkastuslain 13 §:n mukaan on tilintarkastuksessa noudatettava, hallinto ei ole tilintarkastuksen nimenomainen kohde, eikä se muutoinkaan useimmissa maissa ole tilintarkastuksen erityinen osa. Suomen YhdL:lla tai muulla erityissäätelyllä ei tulisi irrottaa tilintarkastuksesta osia tai muutoin hämärtää sen sisältöä. 

Myös lakisääteisestä tilintarkastusvelvollisuudesta vapautetut yhteisöt voivat valita tilintarkastajan suorittamaan tilintarkastuksen. On ymmärrettävää, jos yhdistyksille halutaan kehittää tilintarkastuksen lisäksi muita valvontamenetelmiä. KHT-yhdistyksen käsityksen mukaan tämä voidaan toteuttaa muutoinkin kuin lainsäädännön keinoin, esimerkiksi laatimalla yhdistyksille mallisääntöjä samaan tapaan kuin osakeyhtiöille voidaan antaa oikeusministeriön asetuksella malliyhtiöjärjestys (OYL 2:3.4 §). 

2.4 Muuta	KHT-yhdistys pitää myös arviomuistion kohdassa 3.4 esille otettuja asioita huomionarvoisina.

3 Tarve uudistaa koko yhdistyslaki

KHT-yhdistyksen mielestä YhdL:iin liittyy arviomuistiossa esitettyjen seikkojen lisäksi niin runsaasti muitakin uudistustarpeita, että olisi perusteltua uudistaa YhdL kokonaisuudessaan. Esimerkiksi seuraavat yhdistyksiin liittyvät kysymyksen kaipaisivat erityissääntelyä lain tasolla:

•	konkurssiin asettaminen ja/tai purkaminen
•	oman pääoman riittävyys
•	sulautuminen ja jakautuminen
•	yhteisömuodon muuttamisen sääntely laajemmin kuin laissa taloudellista toimintaa harjoittavan yhdistyksen muuttamisesta osuuskunnaksi (26.5.1989/502)
•	tilinpäätöksen julkisuus.

Helsingissä 18. toukokuuta 2007 

KHT-YHDISTYS – FÖRENINGEN CGR RY

Rabbe Nevalainen
puheenjohtaja